Protokol št. 8

o prestrukturiranju poljske jeklarske industrije

1. Ne glede na člena 87 in 88 Pogodbe ES se državna pomoč, ki jo je podelila Poljska v namene prestrukturiranja določenim delom poljske jeklarske industrije, šteje za združljivo s skupnim trgom pod pogojem, da:

- se obdobje iz člena 8(4) Protokola 2 o proizvodih ESPJ k Evropskemu sporazumu o pridružitvi med Evropskimi skupnostmi in njihovimi državami članicami na eni strani in Poljsko na drugi strani [1] podaljša do dne pristopa,

- se v celotnem obdobju 2002- 2006 spoštuje pogoje, ki so določeni v načrtu za prestrukturiranje, na podlagi katerega je bila veljavnost zgornjega protokola podaljšana,

- se izpolni pogoje, ki so določeni v tem protokolu in

- se poljski jeklarski industriji od dne pristopa ne izplača nobene državne pomoči za prestrukturiranje.

2. Prestrukturiranje poljskega jeklarskega sektorja, kot je opisano v posameznih poslovnih načrtih podjetij, ki so našteta v Prilogi 1, in skladno s pogoji iz tega protokola se konča najkasneje 31. decembra 2006 (v nadaljnjem besedilu "konec obdobja prestrukturiranja").

3. Le podjetja našteta v Prilogi 1 (v nadaljnjem besedilu "upravičena podjetja") so upravičena do državne pomoči v okviru poljskega programa za prestrukturiranje jeklarstva.

4. Upravičeno podjetje ne sme:

(a) v primeru združitve s podjetjem, ki ni vključeno v Prilogo 1, prenesti koristi od pomoči, ki je bila podeljena upravičenemu podjetju;

(b) prevzeti sredstev podjetja, ki ni vključeno v Prilogo 1 in ki je v obdobju do 31. decembra 2006 v stečaju.

5. Vsaka naknadna privatizacija kateregakoli upravičenega podjetja se izvede ob upoštevanju potrebe po transparentnosti in spoštuje pogoje in načela o rentabilnosti, državnih pomočeh in zmanjšanju zmogljivosti, ki so opredeljeni v tem protokolu. S prodajo podjetja ali posamičnih sredstev se ne podeli nobene nadaljnje pomoči.

6. Pomoč za prestrukturiranje, ki se podeli upravičenim podjetjem, se določi z utemeljitvami v odobrenem poljskem načrtu za prestrukturiranje jeklarstva in v posamičnih poslovnih načrtih, kakor jih je odobril Svet. V nobenem primeru pa izplačana pomoč v obdobju 1997-2003 in njen skupni znesek ne presega 3387070000 PLN.

Od te skupne vsote:

- glede Polskie Huty Stali (v nadaljnjem besedilu "PHS") že dodeljena pomoč za prestrukturiranje ali pomoč, ki še bo podeljena, od leta 1997 do konca leta 2003 ne presega 3140360000 PLN. V obdobju 1997-2001 je PHS prejel že 62360000 PLN pomoči za prestrukturiranje; v letih 2002 in 2003 v odvisnosti od zahtev iz odobrenega načrta za prestrukturiranje prejme nadaljnjo pomoč za prestrukturiranje, ki ne preseže 3078000000 PLN (ki se v celoti izplačajo v letu 2002, če je podaljšanje obdobja spregleda iz Protokola 2 Evropskega sporazuma odobreno do konca leta 2002, oz. v letu 2003);

- glede Huta Andrzej S.A., Huta Bankowa Sp. z o.o., Huta Batory S.A., Huta Buczek S.A., Huta L.W. Sp. z o.o., Huta Łabędy S.A., in Huta Pokój S.A. (v nadaljnjem besedilu "druga upravičena podjetja") že dodeljena pomoč za prestrukturiranje ali pomoč, ki še bo podeljena, od leta 1997 do konca leta 2003 ne presega 246710000 PLN. V obdobju 1997-2001 so ta podjetja prejela že 37160000 PLN pomoči za prestrukturiranje; v letih 2002 in 2003 v odvisnosti od zahtev iz odobrenega načrta za prestrukturiranje prejmejo nadaljnjo pomoč za prestrukturiranje, ki ne preseže 210210000 PLN (od katerih 182170000 PLN v letu 2002 in 27380000 PLN v letu 2003, če je podaljšanje obdobja spregleda iz Protokola 2 Evropskega sporazuma odobreno do konca leta 2002, oz. 210210000 PLN v letu 2003).

Poljska jeklarski industriji v namene prestrukturiranja ne podeli nobenih nadaljnjih pomoči.

7. Neto zmanjšanje zmogljivosti, ki ga doseže Poljska za končne proizvode v obdobju 1997-2006 je najmanj 1231000 ton. Ta skupna vsota vključuje neto zmanjšanje zmogljivosti za najmanj 715000 ton letno za vroče valjane izdelke in 716000 ton letno za hladno valjane izdelke ter povečanje največ 200000 ton letno za druge končne proizvode.

Zmanjšanje zmogljivosti se meri le na podlagi trajnega zapiranja proizvodnih zmogljivosti s takim fizičnim uničenjem, da njihovo delovanje ni več mogoče. Stečaj jeklarskega podjetja se ne šteje za zmanjšanje zmogljivosti.

Neto zmanjšanja zmogljivosti iz Priloge 2 so najmanjša zmanjšanja in dejanska neto zmanjšanja, ki jih je treba doseči, in njihovi časovni okviri se določijo na podlagi poljskega dokončnega programa prestrukturiranja in posamičnih poslovnih načrtov v okviru Evropskega sporazuma, ob upoštevanju cilja do 31. decembra 2006 zagotoviti rentabilnost upravičenih podjetij.

8. Izvede se poslovni načrt za upravičeno podjetje PHS, predvsem:

(a) prizadevanja za prestrukturiranje se osredotočijo na naslednje:

- reorganizirati proizvodne zmogljivosti PHS po izdelkih in zagotoviti funkcionalno horizontalno organizacijo (nabava, proizvodnja, prodaja),

- vzpostaviti poenoteno poslovodno strukturo PHS, kar bo omogočilo popolni izkoristek sinergij v postopku konsolidacije,

- razvoj strateške osredotočenosti PHS od proizvodno naravnane v tržno naravnano,

- izboljšati učinkovitost in uspešnost poslovnega upravljanja in zagotoviti boljši nadzor neposredne prodaje,

- PHS na podlagi zdravih gospodarskih razlogov ponovno pregleda strategijo oddeljenih (spin-off) podjetij in, če je to primerno, storitve ponovno integrira v matično podjetje,

- PHS spremeni svojo ponudbo, zmanjša presežne zmogljivosti za dolge vmesne proizvode in se nasploh preusmeri na trge proizvodov z višjo dodano vrednostjo,

- PHS investira, da bi dosegel boljšo kakovost končnih izdelkov; posebno pozornost se posveti doseganju 3-Sigma kakovosti v obratu PHS v Krakovu do datuma iz časovnega razporeda za izvajanje programa za prestrukturiranje PHS in najkasneje do konca leta 2006;

(b) v obdobju prestrukturiranja se maksimizira prihranke stroškov s povečanjem energetske učinkovitosti, z izboljšano nabavo in z zagotavljanjem ravni produktivnosti, ki je primerljiva z ravnijo v Evropski uniji;

(c) izvede se prestrukturiranje zaposlovanja; do 31. decembra 2006 se na podlagi konsolidiranih podatkov, ki vključujejo posredno zaposlenost v storitvenih podjetjih v popolni lasti, doseže ravni produktivnosti, primerljive s tistimi, ki jih dosegajo jeklarske skupine v EU;

(d) vsaka privatizacija se izvede ob spoštovanju potrebe po transparentnosti in v celoti upošteva tržno vrednost PHS. S prodajo se ne podeli nobene nadaljnje državne pomoči.

9. Izvede se poslovni načrt za druga upravičena podjetja, predvsem:

(a) za vsa druga upravičena podjetja se napori za prestrukturiranje osredotočijo na naslednje:

- razvoj strateške osredotočitve od proizvodno naravnane v tržno naravnano,

- izboljšati učinkovitost in uspešnost poslovnega upravljanja podjetij in zagotoviti boljši nadzor neposredne prodaje,

- na podlagi zdravih gospodarskih razlogov ponovno pregledati strategijo oddeljenih (spin-off) podjetij in, če je to primerno, storitve ponovno integrirati v matična podjetja;

(b) glede Huta Bankowa izvajati program za zmanjševanje stroškov;

(c) glede Huta Buczek pridobiti potrebno finančno pomoč posojilodajalcev in lokalnih finančnih institucij in izvajati program za zmanjševanje stroškov, vključno z zmanjšanjem stroškov naložb s prilagoditvijo obstoječih proizvodnih zmogljivosti;

(d) glede Huta Łabędy izvajati program za zmanjševanje stroškov in zmanjšati odvisnost od rudarske industrije;

(e) glede Huta Pokój v hčerinskih podjetjih dosegati mednarodne standarde produktivnosti, prihranke pri porabi energije in se odreči predlaganim investicijam v oddelku za predelavo in konstrukcijo;

(f) glede Huta Batory doseči sporazum o reprogramiranju vračila dolgov in investicijskih posojil s posojilodajalci in finančnimi institucijami. Podjetje prav tako zagotovi dodatno zmanjšanje stroškov, povezano s prestrukturiranjem zaposlovanja in izboljšanjem donosov;

(g) glede Huta Andrzej z izpogajanjem sporazuma med trenutnimi posojilodajalci podjetja, dolgoročnimi posojilodajalci, komercialnimi posojilodajalci in finančnimi institucijami zagotoviti trdne finančne osnove. Izvesti je treba dodatne investicije v valjarno in program zmanjšanja osebja;

(h) glede Huta L.W., izvesti investicije v zvezi s projektom podjetja glede valjarn, z dvižno opremo in z okoljevarstvenim ugledom. Podjetje prav tako doseže s prestrukturiranjem zaposlovanja in zmanjšanjem stroškov za zunanje storitve višje ravni produktivnosti.

10. Z vsemi naknadnimi spremembami v splošnem načrtu za prestrukturiranje in v posamičnih načrtih se mora strinjati Komisija in, kadar je to primerno, tudi Svet.

11. Prestrukturiranje se izvede v pogojih popolne transparentnosti in na podlagi načel zdravega tržnega gospodarstva.

12. Komisija in Svet pred in po pristopu do konca obdobja prestrukturiranja v skladu z odstavki od 13 do 18 natančno spremljata izvajanje prestrukturiranja in izpolnjevanje pogojev iz tega protokola o rentabilnosti, državnih pomočeh in zmanjšanju zmogljivosti. V ta namen Komisija poroča Svetu.

13. Poleg spremljanja državnih pomoči Komisija in Svet spremljata kazalce prestrukturiranja iz Priloge 3.

14. Spremljanje vključuje neodvisno ocenjevanje, ki se izvede v letih 2003, 2004, 2005 in 2006. Uporabi se Komisijin preizkus rentabilnosti in kot del ocenjevanja se meri produktivnost.

15. Poljska v celoti spoštuje vse ureditve za spremljanje, predvsem:

- Poljska Komisiji najkasneje do 15. marca in 15. septembra v vsakem letu do konca obdobja prestrukturiranja predloži šestmesečna poročila o prestrukturiranju upravičenih podjetij,

- če Komisija ne odloči drugače, prvo poročilo prispe v Komisijo do 15. marca 2003 in zadnje poročilo do 15. marca 2007,

- poročila vsebujejo vse podatke, ki so potrebni za spremljanje procesa prestrukturiranja, za spremljanje državnih pomoči ter za spremljanje zmanjševanja in uporabe zmogljivosti, in zagotavljajo zadostne finančne podatke, ki omogočajo oceno ali so izpolnjeni pogoji in zahteve, ki jih vsebuje ta protokol. Poročila vsebujejo vsaj podatke iz Priloge 4, za katere si Komisija pridržuje pravico spremembe skladno z izkušnjami, ki jih je pridobila v procesu spremljanja. Poleg posamičnih poslovnih poročil podjetij iz Priloge I se pripravi tudi poročilo o splošnem položaju poljskega jeklarskega sektorja, vključno z zadnjim makroekonomskim razvojem,

- Poljska mora prav tako priskrbeti vse dodatne informacije, ki so potrebne za neodvisno ocenjevanje iz odstavka 14,

- Poljska obveže upravičena podjetja, da razkrijejo vse ustrezne podatke, ki bi se jih v drugih okoliščinah lahko štelo za zaupne. V svojem poročanju Svetu Komisija zagotovi, da se ne razkrije zaupnih informacij, ki zadevajo posamezna podjetja.

16. Komisija lahko kadar koli pooblasti neodvisnega svetovalca, da oceni rezultate spremljanja, izvede potrebne preiskave in poroča Komisiji in Svetu.

17. Če Komisija na podlagi spremljanja ugotovi, da je prišlo do znatnih odstopanj od finančnih podatkov, na katerih je bila narejena ocena rentabilnosti, lahko od Poljske zahteva, da sprejme ustrezne ukrepe za okrepitev ali spremembo ukrepov za prestrukturiranje zadevnih upravičenih podjetij.

18. Če spremljanje pokaže, da:

(a) pogoji za prehodno ureditev iz tega protokola niso bili izpolnjeni ali da

(b) obveznosti, prevzete v okviru podaljšanja obdobja v katerem lahko Poljska izjemoma podeli državno pomoč za prestrukturiranje svoje jeklarske industrije v skladu z Evropskim sporazumom [2], niso bile izpolnjene ali da

(c) je Poljska v obdobju prestrukturiranja jeklarski industriji in predvsem upravičenim podjetjem podelila dodatne nezdružljive državne pomoči,

prehodne ureditve iz tega protokola ne veljajo.

Komisija naredi vse potrebno, da se od zadevnih podjetij zahteva povrnitev vseh pomoči, ki so bile podeljene s kršenjem pogojev iz tega protokola.

[1] UL L 348, 31.12.1993, str. 2.

[2] UL L 348, 31.12.1993, str. 2.

--------------------------------------------------

PRILOGA 1

PODJETJA, KI PREJEMAJO DRŽAVNO POMOČ PO PROGRAMU ZA PRESTRUKTURIRANJE JEKLARSTVA POLJSKE

"Polskie Huty Stali" S.A.

Katowice

Huta Andrzej S.A.

Zawadzkie

Huta Bankowa Sp. z o.o.

Dąbrowa Górnicza,

Huta Batory S.A.

Chorzów

Huta Buczek S.A.

Sosnowiec

Huta L.W.

Warszawa Sp. z o.o.

Huta Łabędy S.A.

Gliwice

Huta Pokój S.A.

Ruda Śląska

.

--------------------------------------------------

PRILOGA 2

ČASOVNI RAZPORED SPREMEMB ZMOGLJIVOSTI (ZMANJŠANJA IN POVEČANJA) [1]

Podjetje | Obrat | Minimalna sprememba zmogljivosti (t/leto) | Datum spremembe proizvodnje | Datum trajnega zaprtja |

PHS | Valjarna za lahko in srednje težko profilirano jeklo, Świętochłowice | −340000 | 1997 | 1997 |

Łabędy | Valjarna za srednje težko profilirano jeklo | −90000 | 2000 | 2000 |

PHS | Proizvodna linija za galvanizacijo, Świętochłowice | +100000 | 2000 | — |

PHS | Vroča valjarna za tračno jeklo, Kraków | −700000 | 31.12.2002 | 31.3.2005 |

PHS | Hladna valjarna za tračno jeklo, Świętochłowice | −36000 | 31.12.2002 | 31.12.2005 |

L.W. | Hladna valjarna za ozko profilirano jeklo | −30000 | 31.12.2002 | 31.12.2004 |

Łabędy | Valjarna za srednje težko profilirano jeklo | −90000 | 30.9.2003 | 30.9.2003 |

Łabędy | Valjarna za proizvodnjo univerzalnih plošč | −35000 | 31.12.2003 | 31.12.2003 |

Bankowa | Valjarna za srednje težko profilirano jeklo | −60000 | 31.12.2004 | 31.12.2006 |

PHS | Valjarna za proizvodnjo žice, Sosnowiec | +200000 | 1.1.2005 | — |

PHS | Proizvodna linija za organsko prevlečeno pločevino, Świętochłowice | +100000 | 1.1.2005 | — |

PHS | Hladna valjarna za tračno jeklo, Kraków | −650000 | 31.12.2005 | 31.12.2006 |

PHS | Vroča valjarna za pločevino, Kraków | +400000 | 1.1.2006 | — |

| Neto spremembe zmogljivosti | −1231000 | | |

[1] Zmanjšanja zmogljivosti morajo biti trajna, kot jih opredeljuje Odločba Komisije št. 3010/91/ECSC (UL L 286, 16.10.1991, str. 20).

--------------------------------------------------

PRILOGA 3

KAZALCI IN SPREMLJANJE PRESTRUKTURIRANJA

1. Rentabilnost

Ob upoštevanju posebnih računovodskih pravil, ki jih uporablja Komisija, vsako upravičeno podjetje najkasneje 31. decembra 2006 doseže minimalni letni bruto rezultat poslovanja, ki predstavlja določen odstotek od prometa (10 odstotkov za neintegrirana jeklarska podjetja, 13,5 odstotkov za integrirane jeklarne) in minimalni donos lastnega kapitala 1,5 odstotka od prometa. To se preverja z neodvisnim ocenjevanjem, ki se opravi letno med leti 2003 in 2006, kakor to določa odstavek 14 protokola.

2. Produktivnost

Do 31. decembra 2006 se postopno doseže skupna produktivnost na podlagi konsolidiranih podatkov, ki je primerljiva s tisto, ki jo dosega jeklarska industrija v EU. To se preverja z neodvisnim ocenjevanjem, ki se opravi letno med leti 2003 in 2006, kakor to določa odstavek 14 protokola.

3. Zmanjšanje stroškov

Posebno pozornost se posveti zmanjšanju stroškov kot enemu izmed ključnih elementov rentabilnosti. Zmanjšanje stroškov se izvede v celoti, v skladu s poslovnimi načrti upravičenih podjetij. Zmanjševanje stroškov se izvaja v obdobju prestrukturiranja, da bi se do konca obdobja prestrukturiranja doseglo ravni stroškov, ki so primerljive z ravnmi stroškov v jeklarski industriji v EU.

--------------------------------------------------

PRILOGA 4

OKVIRNI SEZNAM ZAHTEVANIH INFORMACIJ

1. Proizvodnja in učinki na trgu

- mesečna proizvodnja in predvidena proizvodnja v preostalem obdobju prestrukturiranja za surovo jeklo, za vmesne in končne izdelke po kategorijah in po skupinah proizvodov,

- prodani proizvodi in predvidena prodaja v preostalem obdobju prestrukturiranja, vključno s prostorninami, cenami in trgi; razdelitev po vrstah proizvodov.

2. Investicije

- podrobnosti o izvedenih investicijah,

- datum zaključka investicij,

- stroški investicije, viri financiranja in znesek morebitne povezane pomoči,

- datum morebitnega plačila pomoči,

- podrobnosti o načrtovanih investicijah.

3. Zmanjšanje delovne sile

- število in časovna razporeditev,

- spremembe v zaposlovanju v upravičenih podjetjih (upošteva razlikovanje med direktnim in indirektnim zaposlovanjem),

- razdelitev stroškov povezanih z zaposlovanjem in pogodbami.

4. Zmogljivost (upoštevaje celoten jeklarski sektor na Poljskem)

- datum ali predvideni datum prenehanja proizvodnje v zmogljivostih izraženih v MPP (MPP-največja možna letna proizvodnja, ki je dosegljiva v običajnih delovnih pogojih), ki se jih bo zaprlo in njihov opis,

- datum (ali predvideni datum) demontaže zadevne naprave in podrobnosti demontaže, kot je opredeljena v Odločbi Komisije št. 3010/91/ESPJ o informacijah, ki jih morajo o svojih naložbah pošiljati jeklarska podjetja [1],

- datum (ali predvideni datum) vzpostavitve novih zmogljivosti in njihov opis,

- spremembe v skupnih zmogljivostih na Poljskem za surovo jeklo in končne proizvode po kategorijah.

5. Stroški

- razdelitev stroškov in njihovo spreminjanje v preteklosti in v prihodnosti, predvsem glede prihrankov stroškov za delovno silo, porabo energije, surovine, glede zmanjšanja pritiklin in zunanjih storitev.

6. Finančni rezultati

- spremembe izbranih ključnih finančnih razmerij, ki omogočajo preverjanje, da je bil narejen napredek v smeri večje rentabilnosti (finančni rezultati in razmerja morajo biti posredovani v obliki, ki omogoča primerjavo z načrtom podjetja za finančno prestrukturiranje in morajo vključevati Komisijin preizkus rentabilnosti),

- raven finančnih obremenitev,

- podrobnosti in časovni razpored podeljenih pomoči,

- podrobnosti in časovni razpored odplačevanja že podeljenih pomoči,

- modalitete in pogoji vseh novih posojil (ne glede na vir),

- revidirani računovodski izkazi.

7. Privatizacija

- postopek, ki se ga je uporabilo za privatizacijo,

- prodajna cena, pogoji prodaje in obravnavanje obstoječih obveznosti,

- prejemnik rezultata prodaje,

- datum prodaje,

- finančni položaj podjetja v času prodaje,

- vrednost podjetja/sredstev v času prodaje in uporabljeni način za njeno oceno.

8. Izgradnja novega podjetja ali novih naprav, ki pomeni povečanje zmogljivosti

- identiteta vsakega udeleženca iz zasebnega in javnega sektorja,

- viri financiranja udeležencev za izgradnjo novega podjetja ali novih naprav,

- modalitete in pogoji udeležbe zasebnih in javnih imetnikov deležev,

- poslovodna struktura novega podjetja.

9. Vse dodatne informacije, ki se jih šteje za potrebne za neodvisno ocenjevanje iz odstavka 14 protokola.

[1] UL L 286, 16.10.1991, str. 20.

--------------------------------------------------